Document ID: 32012R0322

KOMISIJOS REGLAMENTAS (ES) Nr. 322/2012
2012 m. balandžio 16 d.
kuriuo dėl didžiausios leidžiamosios klopiralido, dimetomorfo, fenpirazamino, folpeto ir pendimetalino likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (1), ypač jos 14 straipsnio 1 dalies a punktą,
kadangi:
(1)
didžiausia leidžiamoji folpeto ir pendimetalino likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Klopiralido ir dimetomorfo DLK nustatyta Reglamento (EB) Nr. 396/2005 III priedo A dalyje. Fenpirazamino DLK nebuvo nustatyta nė viename Reglamento (EB) Nr. 396/2005 priede, todėl taikoma numatytoji 0,01 mg/kg vertė;
(2)
vykdant procedūrą, taikomą siekiant gauti leidimą špinatų ir runkelių lapų apsaugai naudoti augalų apsaugos produktą, kurio sudėtyje yra veikliosios medžiagos dimetomorfo, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
tokia paraiška pateikta dėl klopiralido DLK žiediniuose kopūstuose, brokoliuose, gūžiniuose kopūstuose, linų sėmenyse, griežčiuose, ropėse ir gyvūniniuose produktuose, atsižvelgiant į tai, kad klopiralidas naudojamas gyvūnų pašaro, kuriuo šeriami naminiai maistiniai gyvūnai, pasėlių apsaugai. Tokia paraiška pateikta dėl fenpirazamino DLK vynuogėse, pomidoruose, paprikose, baklažanuose ir moliūguose su valgoma luoba. Tokia paraiška pateikta dėl folpeto DLK vyninėse vynuogėse, česnakuose ir pomidoruose. Tokia paraiška pateikta dėl pendimetalino DLK lapinėse kopūstinėse daržovėse, kaliaropėse ir prieskoniniuose augaluose;
(4)
atitinkamos valstybės narės pateiktas paraiškas įvertino, kaip nurodyta Reglamento (EB) Nr. 396/2005 8 straipsnyje, ir Komisijai pateikė vertinimo ataskaitas;
(5)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir tam tikrais atvejais gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;
(6)
Tarnyba pagrįstose nuomonėse padarė išvadą, kad jei, remiantis pareiškėjo prašymu būtų padidinta folpeto DLK vyninėse vynuogėse, galėtų kilti pavojus vartotojų sveikatai. Todėl DLK neturėtų būti didinama. Tarnyba pasiūlė nustatyti mažesnę klopiralido DLK piene tuo atveju, jei analizės metodas būtų patvirtintas. Kadangi nepateikta jokių tai įrodančių duomenų, DLK neturėtų būti keičiama;
(7)
dėl visų kitų paraiškų Tarnyba padarė išvadą, kad įvykdyti visi su duomenimis susiję reikalavimai, ir, remiantis poveikio vartotojams vertinimu, atliktu tiriant 27 konkrečias Europos vartotojų grupes, pareiškėjų prašomi DLK pakeitimai vartotojų saugumo atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrų nekelia pavojaus viršyti leidžiamąją paros normą (LPN) arba ūmaus poveikio etaloninę dozę (ŪPED);
(8)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(9)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. balandžio 16 d.

Labels: 20
3
0
6